**Tilleggsuttalelse fra Salærrådet 28. juni 2023**

Etter avtalen mellom Advokatforeningen og Justis- og beredskapsdepartementet skal Salærrådet avgi en tilleggsuttalelse innen 30. juni i året etter at hoveduttalelsen foreligger.

Advokatforeningen har i brev 15. mai 2023 gitt innspill til tilleggsuttalelsen. Innledningsvis har foreningen fremholdt at tilleggsuttalelsens hovedfunksjon er å ta inn over seg relevant utvikling i tiden siden siste hoveduttalelse og å oppdatere anbefalingen til kommende år. I oppsummeringen heter det:

«Salærrådets skal i henhold til avtalen gi ‘en oppdatert tilleggsuttalelse innen 30. juni året etter hoveduttalelsen foreligger’. Advokatforeningen mener at salærrådet i tilleggsuttalelsen bør justere anbefalingen for rettshjelpssatsen til å gjelde for 2024. Salærrådets anbefaling for 2023 bygger på en framskriving av rettshjelpssatsen fra 2010 ved hjelp av SSBs prisindeks for juridisk tjenesteyting. Det vil være naturlig å benytte samme metode når anbefalingen skal justeres til å gjelde for 2024. Gitt at prisindeksen ikke foreligger for hele året etter siste anbefaling, må prisindeksen i så fall estimeres. Dette innspillet viser hvordan salærrådets benyttede prisindeks historisk sett har ligget høyere enn inflasjonen, og peker på hvordan dette forholdet, kombinert med forventet inflasjon i 2023, vil gi en anbefaling på 1 478 kroner i 2024. Uavhengig av hvilken metode som benyttes er det viktig at salærrådets tilleggsuttalelse tar tilstrekkelig høyde for det svært høye inflasjonsnivået, som har stor påvirkning på advokatforetakenes kostnader.»

Justis- og beredskapsdepartementet har i sitt brev 8. mai 2023 fastholdt innspillene som ble gitt høsten 2022 i forkant av Salærrådets anbefaling, og opplyst at man ikke har ytterligere å tilføye.

*Salærrådet* vil peke på at Stortinget i revidert nasjonalbudsjett for 2023 vedtok å øke rettshjelpssatsen fra 1140 kroner til 1180 kroner med virkning fra 1. juli 2023. Økningen er begrunnet i den ekstraordinære lønns- og prisjusteringen av budsjettet, se Prop. 118 S (2022-2023) side 49. Samtidig har vi merket oss at det foreløpig ikke foreligger budsjettforslag fra departementet og vedtak av Stortinget hvor rådets anbefaling inngår i vurderingsgrunnlaget.

Generelt antar vi at et naturlig utgangspunkt for tilleggsuttalelsen vil være Stortingets budsjettvedtak om salærsatsen i forbindelse med statsbudsjettet. Dette vil først være situasjonen når det skal avgis tilleggsuttalelse per 30. juni 2024.

Inflasjonsutviklingen og endringer i SSBs prisindeks for juridisk tjenesteyting er relevante faktorer ved vurderingen av nivået på den offentlige salærsatsen, slik det fremgår av vår uttalelse 30. november/ 19. desember 2022. Per i dag er imidlertid tallgrunnlaget for å foreta eventuelle endringer i anbefalingen fra 2023 basert på antakelser og estimater, noe også Advokatforeningen trekker frem.

På bakgrunn av dette er Salærrådets syn at det på det nåværende tidspunkt ikke foreligger tilstrekkelig grunnlag for å gjøre endringer i vår anbefaling om den offentlige salærsatsen.

Vi antar at det vil være et sikrere grunnlag for å vurdere betydningen av de forholdene som Advokatforeningen har trukket frem, når rådet skal avgi hoveduttalelsen innen 1. november 2023.

28. juni 2023

Per Jordal Arne Ringnes Karen Helene Ulltveit-Moe